Метадычныя рэкамендацыі па вучэбным прадмеце   
“Літаратурнае чытанне” для ІV класа ўстаноў агульнай сярэдняй адукацыі з беларускай і рускай мовамі навучання і выхавання

Урок 47. Уладзімір Корбан. “Пчала і Ружа”

**ЗАДАЧЫ:** пазнаёміць вучняў са зместам і задачамі чарговага раздзела; развіваць уменні ацэньваць учынкі галоўных герояў, вытлумачваць прычыны канфлікту паміж імі; чытаць выбарачна і па ролях; вызначаць асноўную думку байкі і суадносіць яе з сучасным жыццём (услаўленне на вобразе Пчалы працавітасці і карысці людзям, асуджэнне самалюбавання і гультайства Ружы); выхоўваць у вучняў павагу да субяседніка.

**АБСТАЛЯВАННЕ:**тлумачальныя слоўнікі, партрэт Уладзіміра Караткевіча.

Ход урока

Аналіз с. 35 да тэматычнага раздзела “Чалавек і грамадства”. Чытанне вучнямі назвы раздзела, работа з лексічным значэннем слоў ***грамадства***, ***грамада*** і***грамадзянін***.

Пытанні і заданні:

* Што абазначае, на вашу думку, слова ***грамадства***? Параўнайце свае меркаванні з адпаведным артыкулам тлумачальнага слоўніка. *(Пры падагульненні настаўнік скажа, што пад словам* ***грамадства*** *трэба разумець увесь беларускі народ.)*
* Паразважайце, як можна назваць усіх вучняў вашага класа — ***грамадой*** ці ***грамадствам***? Свае вывады зверце з самастойным чытаннем артыкула пра слова ***грамада***. *(Вучнёўскі калектыў класа можна назваць* ***грамадой****.)*
* Хто такі грамадзянін, грамадзянка? Ці з’яўляецеся вы імі? Калі так, то якой краіны? Падрыхтуйце свае адказы на аснове адпаведнага артыкула тлумачальнага слоўніка.

Разгляд малюнка на навігатары і гутарка па яго змесце.

* Ці адпавядае адлюстраванае на малюнку загалоўку раздзела? Чаму? *(Калі кіравацца лексічным значэннем слова* ***грамадства****, то змест малюнка не адпавядае загалоўку назвы раздзела. Настаўнік можа сказаць, што ўсіх суайчыннікаў адлюстраваць на адной старонцы немагчыма. Адлюстраваныя дзеці і ляснік, якія садзяць маленькія елачкі, увасабляюць сабою частку нашага грамадства.)*
* Якімі якасцямі, рысамі характару, на вашу думку, надзяліў мастак падлеткаў і лесніка на сваім малюнку? *(Віталь Дударэнка паказаў працавітасць і калектывізм сваіх герояў, іх любоў да прыроды.)*

Чытанне і асэнсаванне слоў Уладзіміра Караткевіча пра служэнне людзям, грамадству.Настаўнік дэманструе партрэт Уладзіміра Караткевіча, выразна чытае выказванне пісьменніка і прапануе патлумачыць, пра што ён сказаў.

Знаёмства з задачамі да раздзела на с. 35.

Пасля самастойнага чытання задач вучнямі настаўнік прапануе класу назваць з іх адну новую, з якой раней не знаёміліся і не вырашалі. *(Адказам будзе змест першай задачы: “высвятляць прычыны ўчынкаў дзеючых асоб”.)* Патрэбна адзначыць, што ў мастацкіх творах гэтага раздзела не даецца прамых адказаў на гэту задачу. Вучням класа і настаўніку давядзецца часта самім рабіць высновы па яе рэалізацыі.

Маўленчая размінка: адпрацоўка фанетычных асаблівасцей — дзекання і цекання — у беларускім маўленні на аснове загадкі Уладзіміра Паўлава (с. 36). Спачатку настаўнік чытае змест загадкі, а дзеці спрабуюць яе адгадаць. Затым асобныя вучні чытаюць змест загадкі ўголас, правільна вымаўляючы вылучаныя гукі.

Работа з байкай Уладзіміра Корбана “Пчала і Ружа”

1) Рубрыка “Пафантазіруйце”: слухаюцца меркаванні вучняў пра магчымых герояў і канфлікт паміж імі на аснове загалоўка і ілюстрацый да байкі Уладзіміра Корбана “Пчала і Ружа”.

2) Гутарка пра вобраз пчалы і яе якасці характару ў мастацкіх творах беларускіх пісьменнікаў (рубрыка “Успомніце”). Пра старанную, працалюбівую і клапатлівую пчалу вучні ІІ беларускамоўнага класа вывучалі верш Янкі Журбы “Пчолка” ў раздзеле “Усмешка вясны”. Настаўнік можа прачытаць адпаведныя радкі з гэтага твора:

З рання да змяркання

Пчолка залатая

Лётае па кветках

Ды мядок збірае.

Шмат сабрала пчолка

Мёду з розных кветак —

Дома ім пакорміць

Родных пчолак-дзетак.

У вуллі работа

Цэлы дзень кіпела.

Вечарам з дабычай

Пчолка прыляцела.

У ІІІ класе вучні ў раздзеле “Вясенні дзень год корміць” знаёміліся з народнай песняй-вяснянкай “Ты, пчолачка ярая”.

Ты, пчолачка я́рая,

Ты вылець за мора,

Ой, ляло, ляло,

Ты вылець за мора.

Ты вынесі ключыкі,

Ключыкі залатыя,

Ой, ляло, ляло,

Ключыкі залатыя.

Выразнае чытанне байкі “Пчала і Ружа” настаўнікам. Высвятленне эмацыянальных адносін да прачытанага.

Паўторнае чытанне твора вучнямі з мэтай падрыхтоўкі адказу на пытанне 1 (с. 37).

Гутарка па пытаннях і выкананне заданняў 2–6, змешчаных пасля твора. *(Адказы на некаторыя пытанні: 2. У байцы аўтар да вобраза Пчалы адносіцца з сімпатыяй, падкрэсліваючы менавіта матэрыяльны здабытак ад яе працы — мёд, які прыносіць карысці людзям больш, чым кветкі. Самазадаволеную Ружу можна і апраўдаць, калі прывесці вучням для прыкладу разнастайныя сямейныя святы, якія без руж амаль не абыходзяцца. 4. Пчала не спрачалася з Ружай таму, што спяшалася на грэчку, каб і там сабраць нектар. Працавітая і клапатлівая Пчала вызначаецца сціпласцю і стрыманасцю ў сваіх эмоцыях. Відаць, валодае набытым вопытам — ужо спрабавала некалі здабываць нектар з руж, але час быў затрачаны ўпустую. Пчала, напэўна, добра ведае, што Ружы жывецца лепш: ёй не трэба шукаць сабе корм, каб выжыць. Яе звычайна даглядае чалавек. А вось Пчале даводзіцца здабываць мёд на зіму самастойна, і не толькі сабе, але і гаспадару. Яна неапраўдана пакрыўдзіла кветку. Пчала магла б прыпыніцца каля Ружы і пагутарыць з ёю некалькі хвілін.)*

Падрыхтоўка да выразнага чытання байкі з апорай на рэкамендацыі памяткі “Як падрыхтавацца да выразнага чытання байкі”, змешчанай на форзацы 2 падручніка (заданне 7, с. 38).

Выкананне “Творчага задання”: работа над інсцэніроўкай твора.

Чытанне і адгадванне загадак Міхася Пазнякова пра пчалу і ружу.

Дамашняе заданне

Падрыхтаваць выразнае чытанне байкі.

Падвядзенне вынікаў урока

* Якія вывады вы зрабілі для сябе з вывучанай байкі?

Урок 48. Беларуская народная казка “Ад крадзенага не пасыцееш”

**ЗАДАЧЫ:** развіваць уменне ацэньваць дзеянні і ўчынкі герояў, падбіраць словы і выразы з тэксту для складання характарыстыкі персанажаў; вучыць знаходзіць у творы апісанне чалавечых пачуццяў; удасканальваць уменне выбарачнага чытання, складання плана казкі, яе пераказу па плане; фарміраваць уменне вызначаць асноўную думку казкі (павучанне беларускага народа сур’ёзна падыходзіць да ўласнага выбару жыццёвага занятку, свайго “хлеба”; сумленнае жыццё і праца — залог чалавечага шчасця); выхоўваць пачуццё сумлення і павагі да іншых людзей.

Ход урока

Праверка дамашняга задання

Франтальна ацаніць выразнае чытанне байкі“Пчала і Ружа” асобнымі вучнямі.

Работа з беларускай народнай казкай “Ад крадзенага не пасыцееш”

1) Гутарка пра творы на тэму працы і ролі прафесій у жыцці чалавека, пра працавітых і гультаяватых літаратурных герояў (рубрыка “Успомніце”, с. 39). (У ІІ і ІІІ класах вучні вывучалі вершы Івана Муравейкі “Тры лыжкі”, Эдзі Агняцвет “Буду настаўнікам”, Змітрака Марозава “Тата ў Ромы — аграном”; апавяданні Міхася Даніленкі “Маленькі фермер” і “Чароўнае слова”, Ядвігі Бяганскай “Як Настачка маме дапамагала”, Івана Муравейкі “Паўлік-будаўнік”; беларускую народную казку “Лёгкі хлеб” і інш.). Асобныя ўрыўкі ў час літаратурнай віктарыны ўжо гучалі на ранейшых занятках. Настаўнік зноў можа правесці невялікую віктарыну.

а) “…Час абеду падыходзіць,

А што робіцца ў гародзе?

Кра ўсю градку прапалоў,

А Кра-кра — усяго палову.

А дзе дзеўся Кра-кра-кра?

Спіць на ўзмежку: хра-хра-хра.

Сарока-варона

Па прыпечку скакала,

Дзеткам лыжкі

Давала.

Большаму сыну — маленькую лыжку,

Сярэдняму сыну — большую крышку,

А самаму меншаму — большую самую”.

*(З верша Івана Муравейкі “Тры лыжкі”, ІІ клас з беларускай мовай навучання.)*

б) “…І пачала Настачка думаць, як маме дапамагчы.

“Вазьму ды сама падлогу памыю, — рашыла яна. — Немаленькая ўжо, у школу хаджу”. І ўзялася за работу.

Нялёгка ўпраўляцца з вялікай анучай, калі ў цябе такія маленькія рукі. Не слухае ануча Настачкі, не хоча ніяк ваду з сябе выпускаць. Выкручвае, выкручвае яе Настачка, з усіх сіл стараецца, а вада ўсё цячэ ды цячэ. І як гэта мама так спрытна ладзіць з ёю? Але і Настачка не адступіцца, не такая яна, каб не адолець анучы”.

*(З апавядання Ядвігі Бяганскай “Як Настачка маме дапамагала”, ІІ клас з беларускай мовай навучання.)*

в) “Стаў ён у лагчынцы, разявіў рот і чакае. А баран узбег на горку, разагнаўся ды — бух! — рагамі ваўка ў галаву. Аж і́скры пасыпаліся з вачэй у ваўка. Ачухаўся воўк, пакруціў галавою і разважае:

— Цікава: з’еў я яго ці не?

А тым часам касец скончыў работу і ідзе дахаты. Пачуў ён воўчыя словы і кажа:

— З’есці-то не з’еў, але паспытаў лёгкага хлеба”.

*(З беларускай народнай казкі “Лёгкі хлеб”, ІІІ клас.)*

г) “І пабеглі, закруціліся ў бясконцай працы дні. Бацька наладжваў “электрапастуха”: на ўкапаныя слупы нацягваў дрот — агароджваў участак, дзе пасвіліся бычкі. А яшчэ трэба было касіць траву, чысціць летні загон, вазіць тарфакрошку на подсціл. Добра, што Сяргей дапамагаў бацькам. Ды і Максімка часта пакіда́ў свае караблікі на рачулцы і бег прыглядваць за бычкамі, каб не ўбіліся дзе ў канюшы́ну.

— Што б мы рабілі тут без цябе? — абдымала Максімку маці. — Наш ты маленькі фермер…”.

*(З апавядання Міхася Даніленкі “Маленькі фермер”, ІІІ клас.)*

2) Тлумачэнне лексічнага значэння слоў ***сталы***, ***кузня***, выразаў ***брацца за сталую работу***, ***заняць вала*** і інш.Складанне са словамі, словазлучэннямі сказаў (рубрыка “Слоўнік”, с. 39).

3) Мэтавая ўстаноўка перад слуханнем: адказаць на пытанне “Чаму ад крадзенага не пасыцееш?”.

Пераказ народнай казкі “Ад крадзенага не пасыцееш” настаўнікам.

Выказванне вучнямі ўласных варыянтаў працягу казкі (рубрыка “Пафантазіруйце”, с. 41).

Высвятленне першаснага ўражання ад праслуханага твора.

Самастойнае чытанне твора вучнямі: вызначыць дзеючых асоб у казцы.

Гутарка па пытаннях і выкананне заданняў 1–6 (с. 42): выбарачнае чытанне, характарыстыка вобразаў бацькі і яго сыноў, пошук апісання пачуццяў персанажаў казкі, вызначэнне тэмы і асноўнай думкі, вучнёўскіх адносін і казачніка да герояў твора.

Абмеркаване пытанняў рубрыкі “Работа ў парах (групах)” (с. 42).

Падзел казкі на сэнсавыя часткі, складанне плана і пераказ яе блізка да тэксту.

Прыкладны план:

1. Былі ў бацькі два сыны.

2. У кузні.

3. Рашэнне старэйшага сына.

4. На лузе.

5. Выбар меншага сына.

6. У час абеду.

7. Мудрыя словы бацькі.

Улічыўшы нескладаны змест казкі “Ад крадзенага не пасыцееш”, настаўнік замест вуснай аналітычнай гутаркі можа прапанаваць чацвёртакласнікам самастойна папрацаваць па метадычным апараце па фарміраванні чытацкай граматнасці.

Дарагі чацвёртакласнік!

*Сёння прапануем табе самастойна перачытаць беларускую народную казку* ***“Ад крадзенага не пасыцееш”*** *(с. 39–42)**і папрацаваць над яе зместам з дапамогай наступных пытанняў і заданняў.*

1. **Устанавіце адпаведнасць паміж персанажамі і іх учынкамі і словамі. Злучыце адпаведнікі стрэлкамі.**

Падышлі да другой вёскі. (Ён) паглядзеў туды-сюды: не відаць кузні ў гэтай вёсцы. Вось ён і кажа…:

— А чаму б і тут кузню не паставіць? Я мог бы за каваля застацца. Мне гэта работа падабаецца.

Бачыць: пасецца на лузе вол. А вёска далекавата, і пастуха не відаць.

— Ці не пачаць мне, …, валоў кра́сці? — кажа … . — Работа гэта лёгкая, і кожны дзень з мясам буду. Растаўсцею і сам, як вол.

— Ну, дык пойдзем, — кажа …, — у свет, паходзім, паглядзі́м, што людзі робяць.

**2. Што прымусіла бацьку дапамагаць сваім сынам у выбары сталага занятку? Знайдзіце ў тэксце адказ і выпішыце яго.**

**3. Чаму бацька дазволіў меншаму сыну паспрабаваць красці чужое?**

а) Каб паглядзець, ці спадабаецца сыну гэтая “лёгкая праца”;

б) каб пераканацца, што такі занятак прынясе карысць і багацце іх гаспадарцы;

в) каб паесці ўволю мяса, бо сам быў галодным;

г) каб даць сыну жыццёвы ўрок: ад крадзенага не пасыцееш.

**4. Вызначце паслядоўнасць падзей у народнай казцы. Пастаўце ў клетачкі адпаведныя лічбы.**

Выбар меншага сына.

Падчас абеду.

Былі ў бацькі два сыны.

Рашэнне старэйшага сына.

**5. Якая прыказка перадае асноўную думку казкі?**

а) Скупому рубель даражэйшы за душу.

б) Хітрэйшы за ўвесь свет не будзеш.

в) Дармавога на свеце няма нічога.

г) З чужое бяды не смейся.

Адказы:

1. Бацька — “Ну, дык пойдзем…”; старэйшы сын — “Падышлі да другой вёскі…”; меншы сын — “Бачыць: пасецца на лузе вол”.

2. “Маўчаць сыны: не ведаюць, якую сабе работу выбраць”.

3. Г.

4. 3, 4, 1, 2.

5. В.

Дамашняе заданне

Падрабязны пераказ твора па плане.

Падвядзенне вынікаў урока

- Учытайцеся яшчэ раз у загаловак казкі. Як вы разумееце сэнс прыказкі *“Ад крадзенага не пасыцееш”*? Чаму?

**Урок 50. Віктар Шымук. “Лёгка нам нічога не даецца…”; падагульненне па раздзеле “Чалавек і грамадства”**

**ЗАДАЧЫ:** удасканальваць навык правільнага вымаўлення гукаў і захавання акцэнталагічных норм пры чытанні; уменні знаходзіць у вершы вобразныя словы, выразна чытаць і перадавацьадпаведны настрой з дапамогай голасу і інтанацыі; падагульніць веды вучняў па вывучаным раздзеле; фарміраваць пачуццё самакрытыкі ў дасягненні пастаўленых перад сабою задач.

**Ход урока**

Праверка дамашняга задання: пераказ казкі “Андрэй за ўсіх мудрэй” з апорай на малюнкі.

Маўленчая размінка: адпрацоўка правільнага вымаўлення адпаведных гукаў беларускай мовы на матэрыяле прыказак, тлумачэнне іх сэнсу (с. 51).

***Работа з вершам******Віктара Шымука “Лёгка нам нічога не даецца…”***

— У кожнага чалавека, — скажа настаўнік, — акрамя радасных момантаў жыцця, на жаль, бываюць непрыемнасці і няўдачы. Як іх пазбегнуць, абысці? Як стаць аптымістам? Сёння мы пазнаёмімся з вершам Віктара Шымука “Лёгка нам нічога не даецца…”. Магчыма, гэты паэт і яго твор дадуць адказ на гэтыя пытанні.

Чытанне верша настаўнікам. Выяўленне першаснага ўспрыняцця: чым уразіў вас гэты паэтычны твор?

Самастойнае перачытванне твора вучнямі з мэтай адказу на пытанне 1 (с. 52).

Аналітычная гутарка па змесце і выбарачнае чытанне па пытаннях і заданнях 2–7 метадычнага апарату падручніка (с. 52, 53): вызначэнне настрою, вобразных слоў, тэмы і асноўнай думкі. *(Тэма жыцця чалавека. Заклік паэта пераадольваць цяжкасці, штодзённа радавацца жыццю і вынікам сваёй працы).*

Работа над выразным чытаннем твора: адпрацоўка ўмення правільна інтанаваць сказы, расстаўляць паўзы з апорай на знакі прыпынку (заданне 8, с. 53).

Самастойнае чытанне і асэнсаванне інфармацыі з рубрыкі “Цікава ведаць!” (с. 53).

***Работа па падагульненні вывучанага па раздзеле “Чалавек і грамадства”.***

Тэматычны кантроль па вывучаным раздзеле на аснове пытанняў і заданняў, змешчаных у рубрыцы “Праверце сябе” (с. 54–56).

Калі дазволіць час, можна выканаць тэст наступнага зместу:

**1. Вызначы жанр твора. Упішы ў квадрат літару *Б*, калі гэта байка, *К* — калі казка, *В* — калі верш, *А* — калі апавяданне.**

“Пчала і Ружа”;

“Ад крадзенага не пасыцееш”;

“Лёгка нам нічога не даецца”;

“Андрэй за ўсіх мудрэй”.

**2. Напішы імёны дзеючых асоб, пра якіх апавядаецца ў прыведзеных урыўках з твораў.**

|  |  |
| --- | --- |
| **Урывак з твора** | **Персанаж** |
| Жыў адзін цікавы хлопец... Хацеў ён усё ведаць. Куды ні гляне, што ні ўбачыць, аб усім у людзей распытваецца, да ўсяго дапытваецца |  |
| Пры гэтых словах сабрала (яно) усе свае праменні ў адзін пучок ды бліснула яму ў галаву. I адразу адчуў Андрэй, што галава яго стала ясная і светлая… |  |
| “У ix даволі мёду,—  Спакойна прагул**а**  (Яна), —  Не маю часу я з табой уступаць  у спрэчку —  Лячу на грэчку…” |  |
| Гоніць (ён) вала ды ўсё азіраецца, як воўк, ці не бяжыць хто за ім. Пакуль да лесу дагнаў, дык добра такі перадрыжаў. Аж млосна ад страху зрабілася |  |

**3. Чаму бацька ў казцы “Ад крадзенага не пасыцееш” адразу не пакараў свайго меншага сына, а дазволіў яму нават украсці чужога вала?**

а) Бацька, відаць, і сам любіў без дазволу ўзяць што-небудзь чужое;

б) сын быў ужо дарослым, але бацька вырашыў паспрабаваць усё-такі выхаваць яго сваёй мудрасцю;

в) бацька таксама лічыў, што “лёгкая праца” прынясе сыну карысць;

г) у бацькі, відаць, было шмат грошай, таму ён згодны быў заўсёды плаціць за зладзействы меншага сына.

**4. Вызначы паслядоўнасць падзей у народнай казцы “Ад крадзенага не пасыцееш”. Упішы ў квадраты патрэбныя лічбы.**

Выбар меншага сына.

Падчас абеду*.*

Былі ў бацькі два сыны.

Рашэнне старэйшага сына.

**5. Устанаві адпаведнасць паміж творам і яго асноўнай думкай. Для гэтага да кожнага элемента першага слупка падбяры пазіцыю з другога. Адказ запішы ў выглядзе набору літар і лічбаў, захоўваючы алфавітную паслядоўнасць. Напрыклад: *А3, Б2, В1, Г4*.**

|  |  |
| --- | --- |
| **Твор** | **Асноўная думка** |
| А. “Лёгка нам нічога не даецца” | 1. Трэба сур’ёзна падыходзіць да ўласнага выбару жыццёвага занятку, свайго “хлеба”; сумленнае жыццё і праца — залог чалавечага шчасця |
| Б. “Ад крадзенага не пасыцееш” | 2. Набытыя чалавекам веды павінны дапамагаць людзям паляпшаць свой уклад жыцця |
| В. “Пчала і Ружа” | 3. Неабходна пераадольваць цяжкасці, штодзённа радавацца жыццю і вынікам сваёй працы |
| Г. “Андрэй за ўсіх мудрэй” | 4. Услаўленне працавітасці і карысці людзям, асуджэнне самалюбавання і гультайства |

**Адказ:** А\_\_ , Б\_\_ , В\_\_ , Г\_\_ .

***Адказы:***

1. “Пчала і Ружа” — Б, “Ад крадзенага не пасыцееш” — К, “Лёгка нам нічога не даецца” — В, “Андрэй за ўсіх мудрэй” — К.

2. 1 — Андрэй, 2 — Сонца, 3 — Пчала, 4 — (меншы) сын.

3. Б.

4. 3, 4, 1, 2*.*

5. А3, Б1, В4, Г2*.*

***Дамашняе заданне***

Заданні да ўрока пазакласнага чытання на тэму “Як ажыццявіць сваю мару? Абмеркаванне казкі Максіма Танка “Падарожжа Мураша Бадзіні”.

***Рэфлексіўны этап***

Высвятленне выканання задач, што змешчаныя на старонцы-навігатары (с. 35). Самаацэнка сваіх ведаў і ўменняў па вывучаным раздзеле.

**Урок 51. Пазакласнае чытанне на тэму “Як ажыццявіць сваю мару? Абмеркаванне казкі Максіма Танка “Падарожжа Мураша Бадзіні”**

**ЗАДАЧЫ:** праверыць, як вучні ведаюць змест самастойна прачытанага дома твора; развіваць у іх уменні вызначаць дзеючых асоб, называць галоўнага героя, характарызаваць яго па паводзінах і ўчынках; выхоўваць жаданне вырашаць пастаўленыя перад сабою задачы.

**АБСТАЛЯВАННЕ:** партрэт Максіма Танка, выстава яго кніг, напісаных для дзяцей.

**Ход урока**

***Паведамленне тэмы і задач урока***

Настаўнік на пачатку заняткаў паведамляе вучням, што любы чалавек на працягу свайго жыцця пастаянна пра што-небудзь марыць. І з кожным разам гэтыя мары становяцца ўсё больш сур’ёзнымі.

- Цікава, а пра што зараз марыце вы? *(Слухаюцца выказванні дзяцей.)*

Затым настаўнік прапануе вучням даць адказ на праблемныя пытанні ўрока:

- Як ажыццявіць сваю мару? Што для гэтага патрэбна зрабіць? Якія рысы характару трэба мець? Магчыма, на гэтыя пытанні дасць адказ наш беларускі пісьменнік Максім Танк. *(Дэманструецца яго партрэт.)*

***Асноўная частка ўрока***

***А) Уступнае слова пра аўтара***

- Максім Танк — гэта літаратурны псеўданім Яўгена Іванавіча Скурко. Першая частка псеўданіма звязана з імем яго любімага паэта Максіма Багдановіча, аўтара верша “Перад паводкай”. Другая — з ваеннай машынай, якая вызначаецца трывалым, непрабіўным корпусам.

Максім Танк нарадзіўся ў Нарачанскім краі ў вёсцы Пількаўшчына Мядзельскага раёна Мінскай вобласці ў звычайнай сялянскай сям’і. Сваю малую радзіму, звязаную са славутым возерам Нарач, паэт уславіў у разнастайных творах — вершах, паэмах і казках.

Сучаснікі называлі Максіма Танка “казачным прынцам” беларускай літаратуры. Такое імя, безумоўна, дадзена яму за яго шматлікія паэтычныя казкі: “Мyxaмop”, “Кaзка пpa Мядзвeдзя”, “Кaзка пpa Мyзыкy”, “Гaлiнкa i вepaбeй”, “Жypaвeль i чaпля”, “Жyк i cлiмaк”, “Кoнь i лeў”, “Сяpoд ляcoў нaднёмaнcкix” і “Падарожжа Муpaшa Бaдзiні”. *(Настаўнік дэманструе асобныя кнігі Максіма Танка, напісаныя для дзяцей.)*

Казка “Падарожжа Мypaшa Бaдзiні” з’явiлacя пісьменніцкім вoдгyкaм нa aктыўнае acвaeннe кocмacy.

***Б) Арыенціровачны этап*** прапануем правесці ў форме літаратурнай віктарыны, якая дапаможа праверыць, як вучні ведаюць змест самастойна прачытанай дома казкі “Падарожжа Мypaшa Бaдзiні”.

**I. Пазнайце персанажаў па апісанні:**

1. Адна бяда: газеты

Сам прачытаць не можа.

Паклікаў ён лісіцу

З мядзведзем-дабрадзеем,

Ды і яны не вельмі

Ў чытанні разумеюць. *(Вожык.)*

2) … гнездаваў на школе,

Які, чуваць, кумекаў

У грамаце найболей.

І той праклекатаў ім,

Што з Байканура скора

Ў ракеце касманаўты

Адправяцца да зораў. *(Бусел.)*

3) … любіў залазіць

На стромкія хваіны.

І з вышыні паднебнай

Глядзець на сонца, зоры

Ды марыць пра вандроўку

У захмарныя прасторы. *(Мураш Бадзіня.)*

**II. Хто з герояў казкі і ў якой сітуацыі сказаў ці падумаў так:**

1) — А я — да Байканура,

Там — мой сыночак мілы… *(Бабуля, якая ў ка́се аэрапорта купляла білет на самалёт у Байканур.)*

2) —Як добра, што ты ў госці

Нарэшце прыляцела… *(Сын-касманаўт, які сустракаў сваю маці ў Байкануры.)*

3) Але ж і адступаць як,

Калі ўсе ў родным краі

Пра гэта падарожжа

На кожнай сцежцы знаюць. *(Спалоханы Мураш Бадзіня, калі паглядзеў на касмічны карабель перад палётам.)*

4) Што ў іх усё ў парадку,

Да працы прыступілі,

Салют касмічна-зорны

Ўсім перадаць прасілі. *(Два касманаўты, якія адправіліся ў космас.)*

5) — Адкуль ты ўзяўся, дружа?

Ды ты ўжо не хавайся.

Цяпер нас будзе трое.

Работу падшукаем

І для цябе, героя. *(Касманаўты, якія ляцелі разам з мурашом Бадзіням у адной ракеце і пачулі яго голас.)*

**III. Адкажыце на пытанні:**

- У якіх месцах адбываюцца падзеі, апісаныя Максімам Танкам у казцы?

- Хто з’яўляецца галоўным героем твора?

- Ці спадабаўся ён вам? Чаму?

- Што абазначае ў прозвішчы Мураша слова ***бадзіня***? *(Заслухаўшы меркаванні дзяцей, настаўнік кажа, што паэт надаў такое прозвішча з-за любові галоўнага героя* ***бадзяцца*** *(валачыцца, падарожнічаць). Калі хто з вучняў прачытае казку пад іншым загалоўкам — “Быліна пра касмічнае падарожжа Мураша Бадзіні”, то настаўнік прапануе дзецям знайсці і прачытаць тлумачэнне слова* ***быліна*** *ў слоўніках. “Быліна — даўнейшая народная песня пра подзвігі асілкаў, герояў”.)*

***В) Самастойнае складанне плана прачытанай дома казкі***

Настаўнік на аркушах дэманструе на дошцы і на раздадзеных картках загалоўкі сэнсавых частак твора і прапаноўвае вучням самастойна ці ў парах упарадкаваць іх згодна са зместам.

Дзіўная чутка

Каля касы аэрадрома

Усё пачалося з газеты

Размова з касманаўтамі

Палёт у космас

Сустрэча сына і маці

На Байкануры

У самалёце

Даследчык падзорных

глыбінь

Сустрэча героя

*(Правільны адказ: 1. Усё пачалося з газеты. 2.**Дзіўная чутка. 3. Каля касы аэрадрома. 4. У самалёце. 5. Сустрэча сына і маці. 6. На Байкануры. 7. Палёт у космас. 8. Размова з касманаўтамі. 9. Даследчык падзорных глыбінь. 10. Сустрэча героя.)*

***Г) Аналітычная гутарка па пытаннях і выкананне заданняў*** ажыццяўляецца па правільна складзеным плане, загалоўкі якога стануць апорай для далейшай працы.

- Другі пункт плана называецца “Дзіўная чутка”. Пра якую незвычайную навіну даведаліся лясныя жывёлы ад бусла? *(Бусел у газеце прачытаў, што хутка касманаўты адправяцца на ракеце ў космас.)*

- Якой марай увесь час жыў Мураш Бадзіня? Па якіх радках казкі мы бачым, што ён сапраўды любіў неба і вышыню? *(Мураш хацеў паляцець у космас. Пра гэта сведчаць радкі ад сказа “Але было нямала / Адважных, што да зораў…” і да слоў “…Ды марыць пра вандроўку / У захмарныя прасторы”.)*

- Як можна ахарактарызаваць Мураша, які адправіўся адзін у дарогу, каб трапіць на касмічны карабель і паляцець у космас? *(Рызыкоўны, настойлівы ў дасягненні сваёй мэты, цярплівы, вытрыманы і смелы.)*

- У частцы пад умоўнай назвай “Каля касы аэрадрома” падаюцца думкі і ўчынкі Мураша, які спрабуе папасці без білета ў самалёт. Якія рысы характару выявіліся ў галоўнага героя ў гэтым эпізодзе? *(Тут Мураш праявіў вынаходлівасць, хітрасць і дасціпнасць.)*

- У эпізодзе “На Байкануры” апісваецца, як спалохаўся Бадзіня перад палётам у космас. Што прымусіла Мураша ўсё ж такі не адступаць ад сваёй задумы? Знайдзіце і прачытайце адпаведныя радкі. *(Відаць, галоўны герой не захацеў быць абсмяяным сваімі землякамі, што засталіся на яго радзіме. Ды і цікаўнасць убачыць новы свет яго таксама не адпускала. Пацверджаннем гэтаму з’яўляюцца радкі ад “Але ж і адступаць як…” і да “Пабачыць дзівы свету…”.)*

- У час “Палёту ў космас” Максім Танк пералічвае зямныя аб’екты, якія бачыць Бадзіня праз тэлескоп. Знайдзіце і прачытайце гэтае апісанне. *(Вучні знаходзяць радкі ад “А ў тэлескоп як глянуў…” і да “Пра ўсё забыў Бадзіня”.)*

- Чаму аўтар, на вашу думку, падаў менавіта гэтыя аб’екты, а не, скажам, Марса ці Венеры? *(Відаць, каб паказаць любоў Мураша да сваёй планеты і роднага кута.)*

- У эпізодзе “Размова з касманаўтамі” казачнік паказаў дружалюбныя адносіны людзей да Мураша. Чаму касманаўты былі рады няпрошанаму госцю і далі яму занятак? *(Па-першае, Мураш, можна сказаць, упрыгожыў і разнастаіў іх жыццё. Па-другое, гэтае насякомае, хутчэй за ўсё, стала і аб’ектам для навуковага даследавання, бо дагэтуль, магчыма, такога эксперымента не было.)*

- Чаму Мураш Бадзіня, калі завяршыўся палёт, ціхенька, непрыкметна знік з вачэй людзей? *(Быў сціплым па характары, не любіў славу.)*

- Па якім яшчэ ўчынку можна меркаваць, што Мypaш Бaдзiня хоць і cтaў caпpaўдным гepoeм, aлe нe зaгaнapыўcя? *(На сустрэчы са сваімі суайчыннікамі-мурашамі ён расказаў ім “пра ўсе свае прыгоды”.)*

***Падагульненне***

- Чаму Мурашу ўдалося ажыццявіць сваю мару?

- Чаму можна павучыцца ў яго і вам, людзям?

**Кантрольна-ацэначны этап** прапануем правесці з дапамогаю алгарытму самаацэнкі вучняў (гл. урок 16).

***Дамашняе заданне***

Да чарговага ўрока пазакласнага чытання па тэме “Трэба быць на зямлі гаспадаром” рэкамендуецца самастойна прачытаць наступныя мастацкія творы: Ніны Галіноўскай “Хата для шпакоў”, Міколы Гамолкі “Васілёва бярозка”*,* Хведара Гурыновіча “Давайце пасадзім па дрэўцу” і “Праталіны”, Уладзіміра Правасуда “Мядзведзевы забавы”, Язэпа Пушчы “Белавежа”, Івана Шамякіна “Чорны прамень” і Міколы Янчанкі “Як я расой лячыўся”.

**Урок 52. Кантроль навыку чытання**

**ЗАДАЧЫ:** зафіксаваць і ацаніць узровень якасці чытання вучняў; выявіць узровень дынамікі чытання ў параўнанні з першай чвэрцю.

**Ход урока**

***Рэкамендацыі настаўніку***

Настаўнік рыхтуе 2-3 незнаёмыя, але даступныя для разумення вучняў тэксты.

Чытанне чацвёртакласнікамі незнаёмага празаічнага тэксту з захаваннем фанетычных і арфаэпічных норм беларускай мовы. Спачатку 2-3 сказы твора вучню даюцца для ўчытвання. Затым настаўнік кантралюе спосаб чытання, яго правільнасць і тэмп. Даныя па кожным вучні фіксуе ў табліцы (гл. урок 9). Свядомасць прачытанага вызначаецца двума-трыма загадзя падрыхтаванымі пытаннямі на выяўленне разумення чацвёртакласнікамі зместу тэксту.

***Варыянт 1***

**БЯРОЗАВЫЯ ЛЕДЗЯНЦЫ**

*Янка Галубовіч*

Сакавік наступіў цёплы, па-сапраўднаму вясенні. Нагрэтае за дзень сонцам празрыстае паветра бадзёрыла пахучым водарам.

Неба было ўжо высокае і чыстае.

Зранку стаяў густы туман, усё было быццам ватай абкладзена. Пахла адсырэлай леташняй травою і лісцямі.

Снег зусім раскіс, ператварыўся ў кашу. З кожным днём яго заставалася ўсё менш і менш. На палянках і каля дарог з’явіліся праталіны.

Раніцаю зняў з вочапкі каля печы вядро і за вадою да студні пайшоў. Гляджу, ажно гусь лапу на падворку падціскае, сініцы ў садку пішчаць. “На сцюжу ўсё гэта”, — падумалася.

Напрыканцы дня заўважыў, што куры рана на седала пачалі збірацца. “На мароз гэта”, — адзначаю сабе.

Прыкметы і сапраўды спраўдзіліся. Вечарам хмары пацяжэлі, ніжэй да зямлі насунуліся. З іх густы снег пасыпаўся.

Ноччу памацнеў марозік, здаецца, наскрозь прашываў пранізлівы вецер. Па полі, ажно да самага небасхілу, закрываючы сабою шэрую сумную пустэчу, паўзлі пасмы снегу.

Праз дзень зноў усталявалася надвор’е. Вечарам, калі заходзіла сонца, перастаў шастаць у голым голлі дрэў, прыціх няўмольны халодны вецер. Зноў засвяцілася ўгары бледна-блакітнае з залацінкаю вясенняе неба.

Назаўтра цёплай і незвычайна цудоўнай раніцаю я пацягнуўся з саначкамі ў лес. Як ні кажы, а ў сілу ўбіралася вясна, трэба было прывезці крыху сухіх алешын і залатаць імі дзе-нідзе ў агародзе плот.

Хораша свяціла сонца. Снег, матава-шэры, не сляпіў вочы, свяціўся адзінокімі зорачкамі-крупінкамі. У лагчынах, падобныя на маленькія каламутныя азёрцы, стаялі лужыны вады.

Наблізіўся да ўзлеску. Тут ужо цінькалі сініцы. Бязладна плылі, чапляліся за макаўкі маладзенькіх бярозак клубчастыя, падобныя на кудзелю, пасмы туману.

Спыняюся і дзіўлюся. На адной бярозцы палавіна галінак абгрызена, з іх падаюць долу буйныя, з гарошыну, блакітныя кропелькі соку. Адна, другая, трэцяя...

На другім дрэўцы, у цяньку, на кончыках галінак ледзянцы вісяць. Яны, як і кропелькі, якія на снег капаюць, таксама блакітныя.

Каля бярозак у снезе віднеюцца ласіныя сляды. Значыць, што з галінак сок цячэ і ледзянцы на іх вісяць — лось у гэтым вінаваты. Гэта ён ноччу, каб голад уталіць, каля бярозак таптаўся, у госці да іх прыходзіў.

Даўно вядома, што сакавік вясною дрэвам сок пускае. Сталі сачыцца з пагрызеных галінак кропелькі бярозавіку, а ноччу, калі злёгку марозік прыціснуў, зацвярдзелі кропелькі, у ледзянцы ператварыліся.

Асцярожна дакранаюся рукою да галінкі і спрабую ледзянец на смак. Ён крыху халаднаваты і салодкі, што цукерка.

Вельмі ўжо захацелася мне пачаставаць бярозавымі ледзянцамі маленькага Міхаську, унука суседкі Просі. Але вось бяда: не данясеш іх у вёску, растануць ледзянцы. Зноў у блакітныя кропелькі бярозавіку абярнуцца.

***Пытанні і заданні да тэксту*** *(на выбар настаўніка):*

1. У якую пару года адбываюцца падзеі, апісаныя пісьменнікам у творы? Знайдзіце і прачытайце адпаведныя радкі.

2. Якія прыродныя прыкметы назіраў апавядальнік каля студні? Пералічыце іх.

3. Што можна сказаць пра чалавека, які добра ведае прыродныя прыкметы?

4. Патлумачце сэнс радкоў з апавядання “…у сілу ўбіралася вясна”.

5. Што значыць “залатаць… плот”?

6. Якую карціну назіраў галоўны герой на ўзлеску каля маладых бярозак?Адшукайце і прачытайце гэты ўрывак.

7. Хто быў вінаваты ў тым, “што з галінак сок цячэ і ледзянцы на іх вісяць”?

8. Чаму беларусы назвалі першы месяц вясны *сакавіком*?

9. Адкуль у нашай мове з’явілася слова ***бярозавік***? Што яно абазначае?

10. Суаднясіце змест апавядання і яго загаловак. Ці апраўдана назва твора — “Бярозавыя ледзянцы”? Чаму?

***Варыянт 2***

**КРАСАВІК**

*Клаўдзія Каліна*

Ці ведаеце вы, чаму ў Красавіку так хораша і столькі красак?

Ды таму, што Красавік — мастак.

Быў час, калі Красавік самы першы раз прыйшоў на зямлю. I не спадабалася яму пасля зімы пажоўклая трава, шэрае неба, чорная зямля... I рашыў ён усё-ўсё перафарбаваць.

Узяў Красавік фарбы і пэндзаль і перш-наперш памаляваў неба ў сіні-сіні колер, а на ім белыя-бялюткія аблокі. Затым перамаляваў палі. Дзе зялёнай, дзе жаўтаватай, дзе шэрай фарбай мазнуў. Лугі вымаляваў у ясна-зялёны колер, а па тых лугах-мурагах давай пырскаць то блакітнай, то жоўтай, то белай, то ружовай фарбамі... I якіх толькі красачак не з’явілася на лузе! Аж у вачах мільгаціць.

— Ну, а цяпер падамся ў лясы, — сказаў Красавік, — гляну, што там трэба падмаляваць.

I падаўся ў лес.

— Эгэ-гэ-гэ! — загукаў ён. — Сосны, яліны! Вольхі, асіны! Дубы, ясені! Ліпы, клёны, бярозы! Усе, хто зможа, ідзіце да мяне!

I пайшлі да Красавіка дрэвы, а ён каму чырвоны камель намалюе, каму жаўтаваты, каму карычневы, шэры, чорны, срабрысты... Амаль усе фарбы вымаляваў, аж стаміўся. А тут прыбегла да яго Бярэзінка, задыхалася, ледзь стаіць з апушчаным веццем.

Глянуў Красавік, а ў яго ўсяго толькі адна белая фарба асталася.

— Будзеш белаю, — кажа Бярэзінцы.

— Няхай белаю, толькі не чорнаю... Не хачу быць чорнаю!

А да гэтага Бяроза чорнаю была.

Пачаў Красавік маляваць Бярозу ў белы колер, але фарбы не хапіла, дык сям-там чорныя лапікі асталіся.

Адышоўся, глянуў на сваю работу: стаіць сярод чырвоных сосен ды шэрых ялін белая-бялюткая Бярозка, нібы тая дзяўчынка ў белай сукеначцы. I такая яна стала прыгожая, што Красавік ажно засмяяўся. Адклаў ён убок свае фарбы і пэндзаль, выразаў з вербалозу дудку, сеў над Бярозаю ды зайграў. I так прыгожа, што ў Бярозы аж слёзы пакаціліся.

I цяпер, бывае, вясною сядзіць Красавік пад Бярозкаю і іграе на дудачцы. Пайдзіце ў вясновы лес, прыслухайцеся, можа, і сустрэнецеся з Красавіком. I на Бярэзінку паглядзіце... Стаіць яна, апусціўшы вецце, слухае песню Красавіка, і часам капне на зямлю празрыстая бярозавая слязінка.

Але бярозавыя слёзы не салёныя, а салодкія, бо плача яна не ад гора, а з радасці.

***Пытанні і заданні да тэксту*** *(на выбар настаўніка):*

1. Хто з’яўляецца галоўным героем прачытанай казкі?

2. Ці спадабаўся вам Красавік? Патлумачце.

3. Знайдзіце і прачытайце ўрывак, у якім апісваецца дзейнасць Красавіка як мастака.

4. Паведаміце пра недарэчны выпадак, які здарыўся з Красавіком у лесе.

5. Як Клаўдзія Каліна тлумачыць у казцы бела-чорны выгляд бяроз?

6. З кім параўноўвае казачніца выгляд прыгожай Бярозкі? Знайдзіце і прачытайце гэты сказ.

7. З-за чаго Бярозка плакала?

8. Пра якія слёзы на самай справе ідзе гаворка ў казцы? Чаму яны былі салодкімі?

9. Чаму беларускі народ назваў другі месяц вясны красавіком?

10. Да якога літаратурнага жанру адносіцца твор Клаўдзіі Каліны — апавядання, казкі ці легенды? Чаму?

***Варыянт 3***

**ЯК НА ЛУЗЕ З’ЯВІЛІСЯ КВЕТКІ**

*Анатоль Зэкаў*

Надзейкі, Наткі і Светкі, Дзімкі, Сярожкі і Тараскі, а таксама астатнія ўсе дзеткі, раскажу я вам сёння казку пра кветкі.

Здарылася гэта даўно, што і сведкаў таму няма, і забылася б, мабыць, яно, каб не казка сама. А казка, яна як завязка, даўно звязалася, ад прадзедаў да дзядоў перадавалася, потым да іх дачок ды сыноў дабралася. Глядзіш, якраз дайшла і да нас.

Верце ці не верце, а былі часы на свеце, калі на зямлі нашай роднай не расло кветачкі ніводнай. Куды ні кінеш вокам — адна трава зялёная навокал.

І аднойчы Луг, пазелянеўшы ад злосці, згарнуў свой дыван перад Сонейкам-госцем.

А Сонца знямогла з дарогі — ледзьве трымаюць ногі. Самы б час росаў папаіць, каб сілы набрацца ды ў траве-мураве паваляцца. Толькі дзе тыя травы, што скасіў іх касою і карэньчыкі ўбраў за сабою.

Засмуцілася Сонца:

— Дзе ты, лузе бясконцы?

А лугу быццам гэта і трэба, ён тут жа ўзмаліўся да неба:

— О, Сонца маё бласлаўлёнае, не хачу быць толькі зялёным я.

— А якім ты быць хочаш, скажы, калі ласка?

— Такім, каб цвілі лета цэлае краскі.

— Няўжо па адных ты сумуеш так кветках?

— І толькі па гэтым…

Паслухала Сонейка Луг, азірнулася ўшыркі наўкруг:

— Сыпну табе кветак я розных, дай толькі напіцца мне росаў.

— А не падманеш мяне ты, Свяціла?

— Няхай бог адымае тады мае сілы!

І Луг разгарнуў дыван свой зялёны — і Сонца ўпала ў травы стамлёна. Прагна смактала расінкі, потым хвіліна спачынку — і вось ужо Сонца па Лузе бясконцым, нібыта па сходках, на неба ўзляцела так вёртка, што Луг аж прысеў:

— А краскі мне хто прынясе?

— Заўтра, мой Лузе, на золку табе прынясе іх Вясёлка.

Неспакойнай была тая ноч уся. Луг і ведаў адно, што варочаўся. Змарыўся так, аднак, што на золку не здолеў сустрэць ён Вясёлку. Хіба і прачнуўся Луг, калі ўжо кветкі цвілі наўкруг. Здавалася нават яму, што бачыць Вясёлку саму. Бо Луг на яе, на Вясёлку, і сам стаў падобны на золку.

А неўзабаве промнікам тоненькім зірнула з-за лесу і Сонейка. І Луг шчаслівы гукнуў зычліва:

— Дзякуй табе за такую красу!

— Гэта табе дзякуй, Луг, за расу!

Вось так за дабро дабром плоцяць.

А хіба не так кажуць і ў народзе?

***Пытанні і заданні да тэксту*** *(на выбар настаўніка):*

1. Калі і дзе адбываюцца падзеі ў казцы Анатоля Зэкава?

2. Пералічыце галоўных і другарадных герояў твора.

3. На якую тэму напісана казка? Адказ адшукайце ў самім творы.

4. З-за чаго ў даўнія часы Луг “згарнуў свой дыван перад Сонейкам-госцем”?

5. Што стала прычынай смутку Сонейка? Як пра гэта апавядаецца ў тэксце?

6. Перакажыце змест гутаркі Лугу і Сонейка паміж сабою.

7. Чаму Луг не здолеў сустрэць Вясёлку?

8. Дзякуючы якой якасці характару персанажаў на Лузе з’явіліся кветкі? Паразважайце.

9. Знайдзіце і прачытайце ўжытую ў казцы прыказку. Ці раскрывае яна асноўную думку гэтага твора? Чаму?

10. Паразважайце пра назву казкі. Які загаловак далі б ёй вы? Чаму?